Izsófalva

Izsófalva (korábban Disznóshorvát) község Borsod-Abaúj-Zemplén vármegyében, a Kazincbarcikai járásban.

Fekvése 
Miskolctól 26 kilométerre északra, az Ormos-patak völgyében található; főutcája a Felsőtelekes, Rudabánya és Múcsony között húzódó 2609-es közút. Megközelíthető vasúton is; a településen a Kazincbarcika–Rudabánya-vasútvonal halad át, megállóhelyét (Izsófalva megállóhely) közúton a 2609-es út 12,600-as kilométerszelvénye közelében kiágazó, alig 200 méter hosszú 26 306-os út szolgálja ki. Szintén a település közigazgatási területén ágazik ki a 2609-esből a 26 106-os út is, amely Rudolftelepre vezet.

Környező települések: Ormosbánya (2 kilométerre), Rudolftelep (4 kilométerre), Szuhakálló (4 kilométerre), Múcsony (6 kilométerre); a legközelebbi városok: Rudabánya (6 kilométerre) és Kazincbarcika (10 kilométerre).

Története 
A települést 1283-ban említik először, Hurva néven. Valószínűleg horvát telepesek lakták. A török időkben elnéptelenedett, a 18. században települt be újra. A 19. században bányák nyíltak a közelben, a település egyre nőtt.

1950-ig Disznóshorvát volt a falu neve, ekkor változtatták Izsófalvára a falu híres szülötte, Izsó Miklós szobrászművész tiszteletére.

A korábban a falu részét képező két bányatelep, Ormosbánya és Rudolftelep 1993-ban és 1994-ben önállósodott.

Közélete

Polgármesterei
 1990–1994: Bibliák István (független)
 1994–1998: Bibliák István (független)
 1998–2002: Bibliák István (független)
 2002–2006: Fodor Albert (független)
 2006–2010: Fodor Albert (független)
 2010–2014: Fodor Albert (független)
 2014–2017: Simon Ottó (Fidesz-KDNP)
 2017–2019: Simon Ottó (független)
 2019-től: Ötvös Béla (független)

A településen 2017. június 11-én időközi polgármester-választást (és képviselő-testületi választást) tartottak, az előző képviselő-testület önfeloszlatása miatt. A választáson a hivatalban lévő polgármester is elindult, és meg is erősítette pozícióját.

Népesség 
A település népességének változása:

2001-ben a település lakosságának 93%-a magyar, 7%-a cigány nemzetiségűnek vallotta magát.

A 2011-es népszámlálás során a lakosok 90,1%-a magyarnak, 8,6% cigánynak, 0,2% németnek mondta magát (9,9% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 31,9%, református 23,1%, görögkatolikus 4,6%, evangélikus 1,1%, felekezeten kívüli 19,4% (17% nem válaszolt).

Látnivalók 
 Izsó Miklós-emlékház
 Horgásztó

Nevezetes szülöttei
 Terényi Lajos, Békés vármegyei alispán, Orosháza országgyűlési képviselője
 Izsó Miklós, szobrászművész
 Szeremlei Gábor, református lelkész, filozófiai író
 Lenkey Zoltán, grafikusművész gyermekévei egy részét nagyapjánál töltötte a településen
 Egressy Béni és Egressy Gábor édesapjuk, Egresi Galambos Pál (1770-1827) révén kötődött a faluhoz, aki a település református lelkipásztora volt.
M. Szilágyi Lajos színművész (1944–2018)
Szkokán Zoltán (Disznóshorvát, 1930. június 6. – Miskolc, 2003) magyar nemzeti labdarúgó-játékvezető
Fogarassy Mária (Disznóshorvát, 1919. április 30. – Budapest, 1997. január 17.) Jászai Mari-díjas magyar színésznő

Jegyzetek

További információk 
 Izsófalva honlapja

Borsod-Abaúj-Zemplén megye települései